# Ramon Saumell i Poch

Ramon Saumell i Poch (Vilafranca del Penedès, 1938 - Vilanova i la Geltrú, 23 d'abril de 2024) fou un fotògraf i divulgador català, especialitzat en la fotografia i la documentació del bestiari festiu i popular de Catalunya i Occitània.
De jove es traslladà a Vilanova i la Geltrú on estudià per pèrit industrial a l'Escola Tècnica de Vilanova i la Geltrú, però des del 1970 la seva principal ocupació passà a ser la fotografia de figures de bestiari popular (principalment, dracs, àligues, mulasses i cavallets) i el muntatge i publicació d'audiovisuals sobre aquests elements. Amb l'increment del nombre de figures de bestiari arreu de Catalunya, Saumell començà una exhaustiva tasca de seguiment i arxiu fotogràfic de tot el bestiari festiu del país, comptant amb un fons de milers de fotografies, i de divulgació d'aquestes en audiovisuals, articles, llibres i exposicions.
Saumell va publicar les seves fotografies en nombrosos llibres i articles sobre cultura popular i en audiovisuals propis o d'altres autors. Com a estudiós i divulgador de la cultura popular, Saumell fundà el GABICP (Grup d'Amics del Bestiari i la Cultura Popular) al 1983, juntament amb els vilanovins Salvador i Abel Masana amb la tasca de recopilar, estudiar i mostrar el bestiari fantàstic i popular de Catalunya, i fou col·laborador habitual en programes de ràdio i pàgines web.
Al 2014 va rebre el guardó Premi Best de l'Agrupació de Bestiari Festiu i Popular de Catalunya.
Va morir la matinada del 23 d'abril del 2024.

## Llibres

* Bestiari del Garraf. Ajuntament de Vilanova i la Geltrú, 1986
* Quaderns de la Festa Major: núm. 1 "L'Àliga"; 3 "La Mula Guita o Mulassa". Ajuntament de Tarragona, 1986.
* Fauna Fantàstica de Catalunya. Ed. Labor, 1991.
* Bestiari de Foc a Catalunya (1991-2003). Generalitat de Catalunya, 2003.
* Foc en dansa: els balls de Diables tradicionals del Penedès i el Camp de Tarragona. Ajuntament de Tarragona, 2006.
* Bèsties de Festa! Història i cens il·lustrat del Bestiari Popular amb 700 figures. Cim Edicions, 2008.
* Postals d'Oblits. Emboscall, 2010.
* Retrobestiari (2021). Edicions Morera

## Audiovisuals

Saumell ha produït un gran nombre d'audiovisuals propis i col·lectivament, així com material audiovisual de divulgació.
* Bestiari Festiu Europeu. Ramon Saumell, 1970
* Bestiari popular del món. Ramon Saumell, 2011
* Bestiari Popular i Tradicional dels Països Catalans (CD). Editorial La Porra, 2003
* El ball de les àligues (DVD). Ramon Saumell, 2015.
* Bestiari Popular d'Occitània (DVD). Ramon Saumell, 2012.
* Bestiari Fantàstic de Catalunya (1984-1992)
* Exposició: Bestiari de Foc a Catalunya 1991-2003
* Exposició: Arrels de Festa: Imatges de la Festa Major de Vilanova i la Geltrú, 1900-1950. Ajuntament de Vilanova i la Geltrú, 2008.

## Referències

* ↑ Entrevista al fotògraf Ramon Saumell. Entrevista en tres parts per part de l'Agrupació de Bestiari de Catalunya
* 1 2 Masana, Heribert; Saumell, Ramon; Masana, Salva; Masana, Abel. Retrobestiari. Barcelona: Edicions Morera, octubre 2021, p. 175. ISBN 978-84-123566-2-5.
* ↑ Esteve, Alba. «Mor el del fotògraf i divulgador vilafranquí Ramon Saumell i Poch». RTVVilafranca, 23-04-2024. [Consulta: 24 abril 2024].
* ↑ Miralles i Figueres, Eloi. Bestiari del Garraf. Vilanova i la Geltrú: Ajuntament de Vilanova i la Geltrú, 1986.
* ↑ Domedel, Núria. Fauna Fantàstica de Catalunya. Barcelona: Nus de Llibres, 1991 (Terra Nostra, 25).
* ↑ Saumell, Ramon; Cordomí, Xavier; Udina, Sete. Bèsties de festa! Història i cens del bestiari popular amb 700 figures. CIM Edicions, 2008. ISBN 9788493497279.
* ↑ Masana Soler, Heribert. Postals d'oblits. Recull de dracs, correfocs i grups d'animació d'inicis dels anys 80 a les comarques de l'Anoia, Conca de Barberà i nord de l'Alt Penedès. Vic: Emboscall, 2010. ISBN 978-84-92563-29-6.
* ↑ «f e s t e s . o r g l'espai on comença la festa». [Consulta: 12 setembre 2022].
* ↑ Redacció. «Ramon Saumell, el caçador de dracs». [Consulta: 11 setembre 2022].